సాక్షి మ‌హారాజ్

స్వామి సచ్చిదానంద హరి సాక్షి జీ మహారాజ్ (జననం 12 జనవరి 1956), సాక్షి మహారాజ్  భారతీయ జనతా పార్టీకి చెందిన రాజకీయ నాయకుడు, హిందుత్వ నాయకుడు. ఆయన ఉన్నావ్, ఫరూఖాబాద్, మథురల నుండి ఐదు సార్లు ఎంపీగా ఎన్నికయ్యాడు.
రాజకీయ జీవితం
సాక్షి మహారాజ్ 1991లో జరిగిన పార్ల‌మెంటు ఎన్నిక‌ల‌లో మథుర నియోజ‌క‌వ‌ర్గం నుంచి భారతీయ జనతా పార్టీ అభ్యర్థిగా పోటీ చేసి తన సమీప ప్రత్యర్థి జనతాదళ్ అభ్య‌ర్థి ల‌క్ష్మీ నారాయ‌ణపై 15,512 ఓట్ల మెజారిటీతో గెలిచి తొలిసారి ఎంపీగా ఎన్నికయ్యాడు. ఆయన 1996లో ఫరూఖాబాద్ నియోజ‌క‌వ‌ర్గం నుండి పోటీ చేసి తన సమీప ప్రత్యర్థి స‌మాజ్‌వాదీ పార్టీ అభ్యర్థి అన్వ‌ర్ మొహ్మ‌ద్ ఖాన్ పై 84, 978 ఓట్ల మెజారిటీతో గెలిచి రెండోసారి లోక్‌స‌భ‌కు ఎన్నికయ్యాడు. 

సాక్షి మహారాజ్ 1998లో ఫరూఖాబాద్ నియోజ‌క‌వ‌ర్గం నుండి పోటీ చేసి తన సమీప ప్రత్యర్థి స‌మాజ్‌వాదీ పార్టీ అభ్యర్థి అర్వింద్ ప్రతాప్ సింగ్ పై 32,211 ఓట్ల మెజారిటీతో గెలిచి మూడోసారి లోక్‌స‌భ‌కు ఎన్నికయ్యాడు. ఆయనకు బీజేపీ ఫరూఖాబాద్‌ టిక్కెట్ నిరాకరించడంతో  ఆ తరువాత బీజేపీని వీడి ఆయ‌న స‌మాజ్‌వాదీ పార్టీ టికెట్ పై పోటీ చేసి ఓడిపోయి 2000లో రాజ్యస‌భ‌కు ఎన్నిక‌య్యాడు.

సాక్షి మహారాజ్ 2012లో ఉత్తరప్రదేశ్ అసెంబ్లీ ఎన్నికలకు ముందు తిరిగి బీజేపీలో చేరాడు. ఆయన 2014 లోక్‌సభ ఎన్నికలలో ఉన్నావ్ నుండి బీజేపీ అభ్యర్థిగా పోటీ చేసి ఎస్‌పీ అభ్య‌ర్థి అరుణ్ శంక‌ర్ శుక్లాపై 2,10,173 ఓట్ల మెజారిటీతో గెలిచి నాల్గొవసారి ఎంపీగా ఎన్నికయ్యాడు.

సాక్షి మహారాజ్ 2019లో లోక్‌సభ ఎన్నికలలో ఉన్నావ్ నుండి బీజేపీ అభ్యర్థిగా పోటీ చేసి ఐదోసారి ఎంపీగా ఎన్నికయ్యాడు. 

మూలాలు

వర్గం:1956 జననాలు
వర్గం:భారతీయ జనతా పార్టీ రాజకీయ నాయకులు